Watergraf op R30-pad eis nóg vier lewens | Maroela Media
Watergraf op R30-pad eis nóg vier lewens
Die berugte stuk pad op die R30 buite Allanridge in die rigting van Bothaville in die Vrystaat, het die lewens van nog vier mense geëis.
Die stuk pad, wat 'n verlegging oor 'n waterpan is, het sedert die begin van die jaar reeds die lewens van minstens 15 mense geëis.
In die jongste voorval is 'n gesin dood nadat hul motor in die waterpan beland het. Lutsha Mbato (33), sy vrou Thabisa Sikhumba-Mbato (34) en hul twee dogtertjies, Bungcwalisa Mbato (4) en Likamva Mbato (2), was van die Oos-Kaap na Orkney onderweg toe die bestuurder glo beheer verloor en hul voertuig in die waterpan beland het.
Volgens kapt. Stephen Thakeng, polisiewoordvoerder, het die Allanridge-polisie omstreeks 03:00 Maandagoggend 'n oproep van Thabisa se suster ontvang om te sê haar suster het haar vanuit die sinkende voertuig gebel en gevra om hulp te ontbied.
Die voertuig is uit die waterpan gehaal en die gesin se liggame is in die motor gevind. 'n Saak van strafbare manslag word ondersoek.
"Ons doen 'n beroep op motoriste om wanneer hulle die stuk pad bereik, die instruksies op die padtekens na te kom wat aandui dat spoed verminder moet word."
Die waterpan het begin Februarie na swaar reën oor die pad gestoot. Die padoppervlak is met klippe en grond verhoog. Sedertdien het talle voertuie in die waterpan beland en het baie van die slagoffers verdrink.
Bothaville In die nuus R30-pad Vrystaat
Wildtuin-stropers sit lank
Bel en wag dat die water al hoe hoër opstoot in voertuig. Hoe aaklig, kon hul nie maar eerder probeer uitswem het nie.
15 mense al oorlede sedert die begin vd jaar… In 3 maande se tyd. En al wat gesê word, is dat mense die bordjies moet volg. Dis mos onaanvaarbaar. Hoekom loop daar n pad deur n pan? Waar is die veiligheidsheinings. Hoekom is die pad so rof en grof gelos nadat dit hoër gemaak is? Die families moet die provinsiale regering begin verantwoordelik hou.
Dis nie die waterpan se skuld as die bestuurders nie kan bestuur nie. Hoeveel "bosse" het nie al lewens geeis nie. Wanneer jy beheer oor jou voertuig verloor beland jy gewoontlik in die bosse of langs die pad op die grond, wat is die verskil. Die eerste keer wat ek hoor dat 'n waterpan die skuld kry.
Padtekens is mos net ornamente. Meeste mense ignoreer dit.
Daar kon sekerlik al plan gemaak word om kabels of een of ander versperring te probeer oprig. Hoe lank is die pad of sou dit nie beter gewees het om 'n alternatiewe ompad te maak nie. Onbekwame persone wat sulke besluite neem ongeag die gevolge.